**Kelle terts on suurem? Seto vanema laulmisstiili taaselustamine**

Janika Oras, Žanna Pärtlas, Tanel Torn, Mari Palolill, Hans-Gunter Lock

Žanna Pärtlase 1997. a ilmunud artiklit „Tähelepanekuid setu laulu laadiehitusest ja mitmehäälsusest“ (Teater. Muusika. Kino 1, 23–28) võib nimetada pöördepunktiks mitte ainult seto mitmehäälse regilaulu uurimisel, vaid ka elavas leelotraditsioonis. Ettekandes visandame lühidalt seto vanema laulustiili taaselustamise loo alates 1997. aastast tänaseni. Pikemalt peatume selle protsessi ühel osal, 2023. a alanud loovuurimusprojektil „Seto mitmehäälse laulu õpetamine alternatiivse noodikirja abil“, mille eesmärgiks on luua seto viiside visualiseerimissüsteem ja seda kasutav digiõppevahend. Õppevahendi funktsionaalsuste tutvustamise kõrval analüüsime lauljate senist tagasisidet alternatiivnoodikirjale – nii õppimise tulemuslikkuse kui eetika aspektist.